1.INDLEDNING

Ved Europa-Parlamentets og Rådets afgørelse 466/2014/EU af 16. april 2014 ydes der en EU-garanti til Den Europæiske Investeringsbank (EIB) mod tab i forbindelse med EIB's finansieringstransaktioner til støtte for projekter uden for Unionen i perioden 2014-2020 ("afgørelsen" eller "EU-garantien"). I henhold til denne afgørelse skal Kommissionen hvert år på basis af EIB's årlige rapporter aflægge rapport om EIB-aktiviteter i forhold til tredjelande, der gennemføres under EU-garantien. I forlængelse af vedtagelsen af afgørelse 466/2014/EU for 2014-2020 er denne rapport for 2015 blevet udarbejdet ud fra kravene i den retsakt. Den indeholder også et resumé af de transaktioner, som EIB på egen risiko har gennemført i 2015 i de regioner, der er omfattet af afgørelsen. EIB's transaktioner i landene i Afrika, Vestindien og Stillehavet (AVS) samt i oversøiske lande og territorier (OLT) gennemgås i en særskilt årsrapport.

I afgørelsen ("mandatet") er der fastsat et loft for EU-garantien på 30 mia. EUR fordelt på et fast loft på 27 mia. EUR og et fakultativt supplerende beløb på 3 mia. EUR. Aktiveringen af det fakultative beløb og beløbets regionale fordeling afgøres af Europa-Parlamentet og Rådet efter en midtvejsevaluering af mandatet. I den nye afgørelse (466/2014/EU) er der ikke ændret ved de tre overordnede mål for EU-garantien, nemlig at fremme vækst i den lokale private sektor, udvikle sociale og økonomiske infrastrukturer, gennemføre en klimaindsats og, som et af de underliggende formål, fremme regional integration. Mandatet trådte i kraft med undertegnelsen af garantiaftalen den 25. juli 2014.

Vedlagte arbejdsdokument fra Kommissionens tjenestegrene indeholder mere detaljerede oplysninger og statistiske tabeller om ovennævnte aktiviteter fordelt på projekter, sektorer, lande og regioner. Efter et fjerde år med gennemførelse af EIB's ramme for resultatmåling (Results Measurement (ReM)) gives der i denne rapport oplysninger om de forventede resultater baseret på de i 2015 undertegnede EIB-finansieringstransaktioner.

2.VIGTIGSTE RESULTATER

I 2015 undertegnede EIB transaktioner på i alt 6,7 mia. EUR i de regioner, der er omfattet af det eksterne långivningsmandat, hvilket næsten er lig med undertegnelserne i det foregående år (6,8 mia. EUR). Næsten trefjerdedele (72 %, 4,8 mia. EUR) blev gennemført i henhold til det eksterne långivningsmandat med en EU-garanti, hvilket svarer til en stigning på 16 % i forhold til 2014. Andelen af lån omfattet af en totalgaranti, der dækker statslige og ikke-statslige transaktioner, var på 4,4 mia. EUR (92 %), mens 0,4 mia. EUR (8 %) var dækket af en garanti mod politiske risici i forbindelse med transaktioner med den private sektor. De transaktioner, som EIB finansierede på egen risiko, faldt med 0,7 mia. EUR til 1,9 mia. EUR. Den samlede volumen i 2015 beroede primært på gode resultater i de østlige nabolande, Rusland, Asien og Latinamerika.

EIB fastholdt sit engagement i Unionens klimadagsorden. I september 2015 vedtog EIB's bestyrelse en strategi for klimaforanstaltninger for at give et pejlemærke for alle EIB's aktiviteter både i og uden for Unionen. De EIB-transaktioner, der er undertegnet i de regioner, der er omfattet af afgørelsen, ligger fortsat et godt stykke over den tærskel på 25 %, der er fastsat i afgørelsen. Ved udgangen af 2015 var den samlede klimaindsats i mandatperioden 2014-2020 nået op på 35 %. I 2015 blev der som led i klimaindsatsen udlånt 2,1 mia. EUR i regioner omfattet af det eksterne långivningsmandat. Asien bidrager væsentligt hertil, eftersom klimaindsatsen er blevet defineret som en central prioritet for den region.

I 2015 understøttede 32 % af de samlede transaktioner (eller 2,2 mia. EUR), der blev undertegnet i regioner under det eksterne långivningsmandat, den horisontale målsætning om regional integration, der er et tværgående mål for det eksterne långivningsmandat, gennem sammenkoblede energiforbindelser, transportnet, regionale equityfonde og støtte til konvergens gennem udvikling af den lokale private sektor.

I 2015 noterede EIB på basis af sin ReM-ramme, der blev gennemført for fjerde år i træk, at alle nye transaktioner undertegnet i mandatregionerne ville yde et fremragende eller godt bidrag til at nå mandatets mål. Omkring 88 % af de nye projekter forventes at nå et fremragende eller godt resultat for så vidt angår forventet effekt, kvalitet og soliditet. Mere end 80 % af de nye projekter forventes at være kendetegnet ved stor eller væsentlig EIB-additionalitet. EIB's egen rapport om resultaterne af EIB's transaktioner uden for Unionen (som også omfatter transaktioner i AVS- og OLT-lande) i 2015 findes på EIB's websted.

Afgørelsen fremhæver en stærk samordning af EIB's eksterne virksomhed og Unionens eksterne politikker, programmer og instrumenter, og det er værd at bemærke, at i løbet af 2015 fortsatte EIB det tætte samarbejde med Kommissionen og EU-Udenrigstjenesten med henblik på at styrke overensstemmelsen og sammenhængen mellem EIB's indsats og Unionens eksterne politikker. I denne forbindelse ajourførte Kommissionen sammen med EIB og i samråd med EU-Udenrigstjenesten de reviderede regionale tekniske operationelle retningslinjer, som blev forelagt Europa-Parlamentet og Rådet i maj 2015. Disse retningslinjer gælder for perioden 2014-2020 for EIB's transaktioner under EU-garantien. Retningslinjerne giver vejledning i tilpasningen af omfanget af EIB's interventioner i forskellige regioner til Unionens politikker, programmer og instrumenter.

3.FINANSIERINGSTRANSAKTIONER

3.1.OVERSIGT OVER EIB-FINANSIERINGSTRANSAKTIONER INDGÅET I 2015 OPGJORT SOM BIDRAG TIL EU'S POLITISKE MÅLSÆTNINGER

I afgørelsen fastsættes der tre horisontale overordnede målsætninger for alle regioner, der er omfattet af EU's budgetgaranti:

i) udvikling af den lokale private sektor, især støtte til små og mellemstore virksomheder

ii) udvikling af sociale og økonomiske infrastrukturer

iii) modvirkning af og tilpasning til klimaændringer.

Yderligere understøttende målsætninger omfatter støtte til de generelle principper, der styrer Unionens optræden udadtil, jf. artikel 21 i TEU, og regional integration mellem partnerlandene, herunder økonomisk integration mellem førtiltrædelseslande, nabolande og Unionen.

Af det samlede tegnede beløb i regioner under det eksterne långivningsmandat i 2015 vil 40 % (2,7 mia. EUR) gå til at støtte udviklingen af den lokale private sektor, hovedsagelig ved at forbedre adgangen til finansiering for små og mellemstore virksomheder, mikrovirksomheder og midcapselskaber. 60 % (4,0 mia. EUR) vil bidrage til udvikling af sociale og økonomiske infrastrukturer. Alle EIB's transaktioner uden for Unionen støtter et af eller begge disse mål. Som sådan kan modvirkning af og tilpasning til klimaændringer betragtes som horisontale mål.

32 % af långivningen (2,1 mia. EUR) vil støtte det horisontale mål om afbødning af og tilpasning til klimaændringer.